Document ID: /roh_data/filtered/fineweb-2-filterrobots_roh.jsonl.gz/40954

Sin l'Alp Grüm en il Puschlav hai dà la sonda endamaun in inscunter tranter in luf ed ina persuna. Il luf haja sgrignì si per la persuna suenter ch'el era suandà a quella per intginas minutas. Quai communitgescha l'Uffizi chantunal da chatscha e pestga. La persuna pertutgada era sin viadi persula e senza in chaun. Adrian Arquint, il manader da l'uffizi da chatscha ha prendì posiziun envers RTR.
Uss erueschan ils organs da surveglianza da chatscha daco ch'il luf è s'avischinà a la persuna a moda aggressiva.
Jau speresch propi che quai resta in cas singul.
Sajettar el mument nagina opziun
Il mument na discurra Adrian Arquint anc betg d’ina situaziun intolerabla u d'ina escalaziun. Per gliez saja memia baud. Avant che sajettar il luf stoppia esser cumprova che quel saja in privel per ils umans. Quai na saja suenter sulet in inscunter betg il cas. Era il diever da la clausula generala da polizia è il mument nagina opziun.
La basa legala per sajettar quest luf n'e il mument betg avant maun.
Adina dapli lufs
Enfin uss èsi gia enconuschent ch'ils trieps da la Moesa, quel a San Bernardino ed il triep da Stagias han gia luffets. Adrian Arquint quinta che l’Uffizi da chatscha sa enfin la fin d’avust tge trieps ch'èn sa multiplitgads e nua ch‘i dat forsa novs trieps. Il dumber da lufs s’augmenta mintga onn per circa 30%. Senza regulaziun avess il chantun Grischun uschia en 5 onns in dumber da varga 150 lufs.
Insacura ston ins definir ina cifra maximala quants lufs ch’ins vul acceptar.
En il Puschlav ha l'Uffizi da chatscha gia pudì identifitgar quest onn dus differents lufs.
Co sa cumportar envers il luf?
Tgi ch'entaupa in luf duai
- star airi e restar ruassaivel, pertge sch'il luf remartga in uman, s'allontanescha el normalmain. Sch'il luf na fugia betg, alura èsi bun da sa far attent cun ferma vusch e da sa retrair plaunsieu
- betg s'avischinar al luf – era betg per far fotografias
- betg suandar in luf
- guntgir lieus nua ch'ils lufs han pitschens
- betg pavlar lufs
- dustar mangiativas e rument p.ex. suenter grillar per ch'il luf na vegnia betg attratg
- tegnair sut controlla il chaun ubain avair el vid la corda
- annunziar a la guardiaselvaschina lufs cun cumportament problematic, selvaschina stgarpada ubain donns e conflicts
Funtauna: Uffizi da chatscha dal Grischun